OBNOVUJEME NÁŠ KOSTOL
Aby zostal krásnym a živým srdcom našej farskej rodiny

Naša farská rodina stojí pred ďalším historickým momentom. Opäť si to vyžaduje našu spoločnú vieru, obetavosť a spoluprácu. Tento náš kostol je už viac ako 200 rokov pevným srdcom nášho obecného bratského i duchovného života. A predstavuje niekoľko storočí viery, modlitieb, radostí a spoločných životných príbehov. 
Aby toto posvätné miesto zostalo bezpečné, dôstojné a komfortné pre nás, pre naše deti a vnúčence, rozhodli sme sa pristúpiť k tretej a poslednej fáze jeho obnovy. V prvej etape sme odvlhčili vonkajšie steny a vymaľovali fasádu kostola (2009/2014), v druhej sme opravili helmicu veže kostola (2025) a v tretej potrebujeme obnoviť interiér kostola. 

Čo všetko nás v rámci tejto obnovy čaká?
· Ozdravenie stavby a výskum. Prvým krokom je vnútorné odvlhčenie stien, ktoré doplní už existujúce vonkajšie odvlhčenie a ozdraví tak celú stavbu. Keďže musíme otvoriť podlahu, Krajský pamiatkový úrad nariadil archeologický prieskum podlahy. 
· Podlaha a kúrenie. Súčasná dlažba v lodi kostola, nakoľko už nie je pevná a zdravá, bude kompletne vymenená. Pod novú podlahu nainštalujeme moderné podlahové kúrenie. A tiež musíme riešiť podlahu na chóruse.
· Reštaurovanie malieb. Steny kostola prejdú bežným vyčistením, no čakajú nás aj odborné reštaurátorské práce na historických maľbách v klenbe, aby opäť zažiarili v pôvodnej kráse. 
· Nové vybavenie. Po dokončení povrchov osadíme do lode kostola nové lavice, ktoré nahradia tieto staré, ktoré sa už rozpadávajú. Samozrejme, počas prác budú musieť byť zdemontované oltáre a po prácach ich nanovo postavíme. 

Časový harmonogram a náhradný liturgický priestor
Predpokladaná dĺžka celej obnovy je 7 mesiacov. Práce plánujeme v období medzi Veľkou nocou a sviatkom Všetkých svätých, avšak až o niekoľko rokov, keď našetríme potrebnú sumu. 
Keďže interiér kostola bude počas celého tohto obdobia staveniskom, sväté omše a ostatné liturgie budú bývať v náhradnom priestore. V obci takýto vhodný a voľný priestor nemáme. Uvažujeme nad jeho vybudovaním vedľa kostola pri farskom parku. Po obnove by nám zostal ako plnohodnotný priestor pre všetky pastoračné aktivity, nakoľko farské priestory sú malé a už nestačia potrebám našej rozrastajúcej sa farskej komunity. 

Ako sa môžeme zapojiť?
Dielo takýchto rozmerov dokážeme zrealizovať iba všetci spoločne – podobne, ako sme dokázali obnoviť vežu kostola. Sme presvedčení, že svätí Peter a Pavol nám budú nielen príkladom, ale budú aj pomáhať. Zapojiť sa môžeme niekoľkými spôsobmi: 
1. Modlitbou. Predovšetkým prosíme o modlitby a obety za Božie požehnanie pre toto dielo, za odbornosť, usilovnosť a bezpečnosť všetkých zainteresovaných. A tiež, aby sa všetko podarilo bez zbytočných komplikácií. 
2. Finančnými milodarmi. Náklady na celú obnovu budú vysoké – odhadovaná suma je približne 350-tisíc eur. Naša spoločná skúsenosť pri oprave veže kostola ukázala, že len spoločne to vieme zvládnuť. 
Keďže sme vedeli, že nás raz počká táto výzva, vďaka vašej doterajšej štedrosti a nášmu opatrnému hospodáreniu v týchto rokoch má farnosť ako štartovací kapitál odložených 100-tisíc eur (zo zbierok, milodarov a prenájmov). Stále nám však chýba 250-tisíc eur. Je samozrejmé, že z bežných nedeľných zbierok túto sumu nedokážeme získať, ani príležitostnými malými milodarmi. Preto vás prosíme o pomoc pri šírení tejto výzvy. Predpokladáme, že šetrenie a zbieranie prostriedkov potrvá 2 až 3 roky, kým sa budeme môcť pustiť do samotnej realizácie. 
3. Pomocou pri prácach a brigádach. Prvou veľkou výzvou bude vybudovanie náhradného priestoru pri kostole a následné vypratanie interiéru kostola. O termínoch brigád vás budeme včas informovať a už teraz ďakujeme za každú pomocnú ruku. 

-------------------

V minulosti bola stavba alebo obnova kostola záležitosťou celého spoločenstva. A keďže finančnej hotovosti bolo vtedy medzi bežnými ľuďmi málo, prejavovala sa veľká vynaliezavosť a solidarita: všetci manuálne pomáhali, niektorí zapožičali lešenie či darovali drevo, iný stavebný materiál, poľnohospodárske produkty, kus poľa, kravu alebo rodinné šperky. Toto boli spôsoby, ako ľudia v minulosti prispievali, a odrážalo to vtedajšiu dobu, ekonomiku a vieru.

Muži kopali základy, kresali kamene, ťahali múry alebo tesali trámy; ženy, staršie deti a mládež čistili tehly, nosili vodu alebo varili pre robotníkov; iní zvážali stavebný materiál, darovali stromy na krov či lešenie alebo priniesli vlastnoručne vypálené tehly a vápno. Finančné zbierky sa konali priamo v kostole alebo skupiny veriacich obchádzali domy v dedine. Nebolo výnimočné, že ľudia predali kus poľa, kravu alebo rodinné šperky (napr. strieborné gombíky z krojov) a utŕžené peniaze dali na kostol. Niekedy vybraní dôveryhodní farníci dostali oficiálne povolenie a prosili o milodary aj v susedných farnostiach i v zahraničí. Kým bežný ľud financoval stavbu zlomkami svojich príjmov, bohatí jednotlivci často pokryli najväčšie položky: kúpili drahé časti na oltáre, zaplatili majstrov, nejaký bočný oltár, organ, hlavný zvon, drahý obraz alebo vitrážové okno, a pod. Mnoho ľudí v starobe pamätalo na kostol vo svojom testamente. Odkazovali peniaze, domy alebo pozemky s podmienkou, že sa za ich dušu budú slúžiť sväté omše. V chudobnejších regiónoch ľudia prinášali na faru poľnohospodárske produkty, ktoré potom farnosť predala a peniaze použila na nákup stavebného materiálu. A prispievanie na stavbu či opravu chrámov bolo spojené aj s možnosťou získať odpustenie časných trestov za hriechy (odpustky). Toto boli spôsoby, ako ľudia v minulosti prispievali, a odrážalo to vtedajšiu dobu, ekonomiku a vieru. 

Dnes je to iné – takmer všetko sa točí okolo financií. Na prvom mieste Vás však pozývame k modlitbe a k duchovnému obetovaniu toho, čo každý deň robíte. Budeme tak odovzdávať Bohu tento náš zámer.

Okrem modlitby treba aj financie. Podobne, ako to bolo pri oprave veže kostola, aj teraz prípravná komisia navrhuje prispieť sumou 1000 (tisíc) eur za rodinu. Samozrejme, každý je slobodný prispieť sumou akou vládze a ktorá nenaruší vlastný rodinný rozpočet – či to bude menej alebo viac. Vaše finančné dary môžete priniesť osobne do farskej kancelárie alebo poukázať priamo na číslo účtu. Aj teraz urobíme zoznam darcov, dobrovoľníkov a robotníkov, ktorý umiestnime do časovej schránky. 

Jedna poznámka. Pomôcť pri obnove kostola alebo pri jeho stavbe je naozaj mimoriadna vec. Nech Vás neodradí spochybňovanie ani ľahostajnosť rôznych ľudí okolo Vás (my sme to zažili pri obnove veže kostola). Obnova Božieho domu vždy bola dielom tých, ktorí mali vieru väčšiu ako uzavretosť okolia. Pozývame Vás stať sa aj ambasádormi, poslami tohto nášho kostola – hovorte o našom zámere s podnikateľmi či známymi, ktorí by nás mohli podporiť. Spoločne chceme premeniť tento interiér na miesto plné svetla, na krajší a zdravší duchovný domov, kde budú rásť naše deti a ďalšie generácie. 
Ďakujeme za každú modlitbu, finančný dar a ochotu pomôcť. Veríme, že s Božou pomocou, na príhovor našich patrónov svätých Petra a Pavla a s rozvážnym konaním toto náročné, ale požehnané dielo úspešne zvládneme. 

-----------------

ČO NÁS ČAKÁ?
· Odvlhčenie
Ozdravenie stavby + archeologický prieskum
· Kúrenie
Nová podlaha + podlahové kúrenie
· Maľby 
Odborné čistenie a reštaurovanie
· Vybavenie 
Nové lavice opätovné osadenie oltárov

KOĽKO TO BUDE STÁŤ?
Potrebujeme približne 350 000 €. Vďaka vašej doterajšej štedrosti a nášmu zodpovednému hospodáreniu máme 100 000 €. Zostáva nám získať približne 250 000 €. 
Našou skúsenosťou z obnovy veže kostola je, že spoločnými silami to dokážeme. Prípravu a zbieranie financií predpokladáme počas 2 – 3 rokov. 
Pridajte sa k obnove nášho duchovného domu: 
modlitbou – finančným darom – svojím časom – schopnosťami – kontaktmi. 

NÁHRADNÝ PRIESTOR
Obnova potrvá približne 7 mesiacov. Počas prác budeme potrebovať náhradný liturgický priestor. Uvažujeme o jeho vybudovaní pri kostole. Po obnove nám zostane a bude slúžiť ako trvalé pastoračné centrum pre deti, mládež, rodiny, katechézu, spoločenstvá či ďalšie farské aktivity.

ČO MÔŽEM UROBIŤ JA?
· Modliť sa
Za požehnanie celého diela, múdrosť pri príprave, otvorené srdce a bezpečnosť všetkých, ktorí budú na obnove pracovať.
· Prispieť
Navrhujeme 1 000 € za rodinu, no každý môže prispieť podľa svojich možností: 
· osobne vo farskej kancelárii, 
· priamo na farský účet, 
· prípadne prostredníctvom darovacej obálky. 
Číslo účtu: SK81 0900 0000 0051 8802 3660
Názov účtu: Rímskokatolícka cirkev, Farnosť ZB
Poznámka: Obnova kostola 
· Osloviť ľudí 
Poznáte podnikateľa, firmu alebo človeka, ktorý by mohol pomôcť? Prepojte ho s nami.
· Pomôcť nápadom
Granty – zbierky – fundraising – propagácia
· Ponúknuť svoje schopnosti
Ak máte odbornosť, zručnosť alebo skúsenosť, ktorá by mohla byť užitočná, ozvite sa.
· Zorganizovať benefíciu
Kultúrne alebo športové podujatie môže pomôcť spojiť ľudí a podporiť obnovu.

NIE JE TO LEN O OBNOVE KOSTOLA. JE TO O MIESTE, KTORÉ ODOVZDÁME ĎALŠEJ GENERÁCII. 
Spoločne môžeme vytvoriť krásny, zdravý a živý duchovný domov pre naše deti, vnúčatá a všetkých, ktorí prídu po nás.
Poďme do toho spoločne! Za náš kostol. Za našu farskú rodinu. Za ďalšie generácie.

Rímskokatolícka cirkev, Farnosť ZB
Svätého Pia X. 1, 841 06 Bratislava – Záhorská Bystrica 
0901 909 169 / kancelaria@farabystrica.sk / farabystrica.sk 
IBAN: SK81 0900 0000 0051 8802 3660
